Na ivici opstanka!

Svi delimo istu planetu, a klimatske promene, prekomerna ljudska eksploatacija prirodnih resursa i brojna zagađenja oblikuju naš svet iz dana u dan. Naša divna planeta je ozbiljno oštećena i njeno stanje se svakodnevno pogoršava. Ako samo malo obratimo pažnju, lako možemo da uočimo koliko je naša životna sredina zagađena i sve lošija za život ljudi, biljaka i životinja. Vidimo smeće i smog svuda oko nas, i mnoge biljne i životnjske vrste zauvek nestaju sa lica zemlje, dok u našim svakodnevnim životima to ne primećujemo. 

Ova izložba je organizovana sa ciljem da svako od nas, barem na trenutak, obrati pažnju na probleme koji se nalaze širom naše planete. Broj vrsta biljaka i životinja, kao i ekosistema, se sve više smanjuje, a naša planeta postaje sve siromašnija prirodnim resursima: četvrtina sisara u svetu je globalno ugrožena, svaki treći vodozemac i svaka osma ptica je pred nestajanjem. Ovi podaci su alarmantno upozorenje da se preduzmu ozbiljni koraci kako bi se ovakav trend zaustavio i kako bi se smanjio gubitak biodiverziteta – mreže života na Zemlji od koje svi zavisimo. Mnogi divni i jedinstveni oblici života bespovratno izumiru i postojaće samo u filmovima ili u knjigama. Međutim, nisu ugrožene samo egzotične životinje i biljke iz tropskih prašuma, savana ili okeana, već i one koji žive u našoj blizini. Svi delimo isti svet i svi smo ugroženi na neki način. Hajde da zajedno probamo to da promenimo!

Prirodna staništa i vrste održavaju globalnu ekonomiju i izdržavaju milijarde ljudi koji se oslanjaju na šume, močvare i mora za sopstvenu egzistenciju. Biodiverzitet je temelj zdravlja planete i ima direktan uticaj na život svih nas. Ipak, svet je u poslednjh nekoliko decenija počeo da gubi vrste i staništa sa rastućom i zabrinjavajućom brzinom, u prvom redu zbog ljudskih aktivnosti. 
Smanjenje biodiverziteta znači suočavanje miliona ljudi sa budućnošću u kojoj su zalihe hrane podložnije bolestima i štetočinama, i gde čista i pitka voda neće biti česta pojava ili je uopšte neće biti dovoljno. Za ljudsku vrstu to je zaista zabrinjavajuća prognoza. Od brojnih faktora koji ugrožavaju biodiverzitet, kao najveći uzročnici gubitka biodiverziteta se izdvajaju: 

· nestajanje, fragementacija i degradacija staništa;

· smanjenje populacija divljih vrsta;

· zagađenje;

· invazivne, alohtone vrste i genetski modifikovani organizmi (GMO);

· klimatske promene.
Neophodno je da u svakodnevnom životu brinemo o životnoj sredini koja nas okružuje, da smanjimo ekološki otisak, odnosno ublažimo uticaj našeg načina života na prirodu. Ljudi su deo bogatstva prirode i jedini imaju moć da je zaštite ili uništite. Mi, ljudi, nemamo izbora hoćemo li ili ne zaštiti biodiverzitet. Moramo to učiniti, naše zdravlje i naši životi zavise od prirode.
Poseti naš internet sajt wwf.panda.org/serbia i saznaj kako možeš da nam pomogneš da zajedno stvorimo svet u kojem će ljudi živeti u skladu sa prirodom. 

